
[image: image]


Jørn Lier Horst & Thomas Enger

UTSKUDD

[image: image]


I samme serie:

Nullpunkt, 2018

Røykteppe, 2019

Slagside, 2020

Arr, 2022

Offer, 2023

UTSKUDD

© Jørn Lier Horst og Thomas Enger, 2025

© Bonnier Norsk Forlag, 2025

www.bonnierforlag.no

[image: image]

Omslagsdesign: Henrik Koitzsch, Koitz Animation & Graphics

Omslagsfoto: Adobe Stock og Shutterstock

ISBN 978-82-347-2324-7 (ePub)

ISBN 978-82-347-2286-8 (trykk)

Materialet i denne utgivelsen er vernet etter åndsverkloven.

Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov eller følger av avtale med Kopinor.

Ingen bruk av hele eller deler av utgivelsen som inntak eller som treningskorpus i generative modeller som kan skape tekst, bilder, film, lyd eller annet innhold og uttrykk, er tillatt uten særskilt avtale med Bonnier Norsk Forlag.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.


1.

Han tok ut våpenstokken, deretter løpet og kikkertsiktet – hver del inntullet i tøy for å hindre støt og slag. Forsiktig la han delene fra seg og kikket raskt på smartklokka. Hjertet banket 71 ganger i minuttet.

Med rolige, presise bevegelser plasserte han stokken stabilt mellom beina og løftet løpet i riktig vinkel. Så skjøv han nennsomt de to delene sammen til de gled på plass.

I prinsippet skulle ikke demonteringen ha noe å si for innstillingen av siktet, men selv en minimal forskyvning kunne bety forskjellen mellom et perfekt treff og et avvik på noen centimeter. Fordelen var at to korte deler var lettere å frakte uten å vekke mistanke. Dessuten ville ikke en så liten feilmargin ha betydning for et skudd midt i brystkassa.

Et badstuvarmt vindkast bølget inn gjennom vinduet.

Oslo i juli.

Du kunne få åtte grader og regn, men det var også mulig med tropevarme – sånn som nå. Det passet ham bra; det betydde at hans kontorvindu ikke var det eneste som var åpent.

Overkroppen hvilte mot det harde skrivebordet, albuene plantet godt ned i underlaget for maksimal stabilitet. Han la seg enda litt bedre til rette, presset skjeftet inn i skulderen og lente seg mot kikkertsiktet.

En forstørret verden kom til syne.

Trikkeholdeplassen. Blomsterutsalget. Fontenen. De ujevne steinhellene på Stortorvet og strømmen av sommerkledte mennesker som beveget seg over dem.

Han fulgte en ung kvinne som kom vrikkende ut av en klesforretning. Verden var en scene, fortauet en catwalk. Brystene duvet under de luftige tekstilene. Hun skred forbi menneskene uten å verdige dem så mye som et blikk. Bare av den grunn, tenkte han, kunne det være fristende å ta nettopp henne.

Hun passerte en dresskledt jypling med spisse, brune sko som gjorde minimalt for å skjule at han spiste henne med blikket. Et lite skritt til høyre istedenfor venstre, et bråstopp for å sjekke en tekstmelding eller et nyhetsvarsel – et lett trykk med pekefingeren på avtrekkeren, og livet deres ville være endret for alltid.

Eller avsluttet.

Siktet fulgte en støvete drosje som sneglet seg over trikkeskinnene mot Kongens gate. Han forsøkte å låse trådkorset midt i passasjerens bakhode, men det var for mange ujevnheter i veien. Et litt for vanskelig skudd.

Larmen fra en skingrende trikk nærmet seg. En kvinne trakk en jente etter seg, løftet henne opp i armene og småløp mot holdeplassen.

Synet fikk ham til å skyve seg litt tilbake og ta et dypt pust.

Han tenkte på sin egen datter.

På alt som var ødelagt.

Han tvang tankene vekk og tok en slurk av vannflasken, strammet de syltynne hanskene med ekstra god friksjon rundt pekefingeren og satte seg tilbake i posisjon.

En gruppe asiatiske turister var på vei inn i Domkirken. Flere av dem hadde dekket seg til med paraplyer. Et eldre par så ut til å dele en soft-is. En due flakset opp fra brosteinen da en gutt løp mot den.

Om litt kom de til å skrike, tenkte han.

Om litt kom de til å løpe.

Blikket søkte seg mot en gutt som lykkelig veivet en heliumballong i luften over seg. Ved siden av ham gikk en mann som til stadighet sjekket noe på mobiltelefonen.

Trykket økte i pekefingeren.

Han tok et dypt innpust og talte til sju, åtte, før han langsomt slapp ut luften. Ventet i noen øyeblikk før han tittet ned på smartklokka igjen. Pulsen blinket mot ham. 83.

Han strammet grepet.

Det nærmet seg.

Det nærmet seg veldig.


2.

Emma Ramm mistet alltid appetitten i varmen, men akkurat i dag var det ekstra ille. Magen hadde vært en knute helt siden hun våknet i morges. Den ble ikke bedre av at hun omsider tok mot til seg og inviterte søsteren ut på lunsj.

«Har du tid til dette her da?» hadde Irene spurt da Emma ringte.

«Det er ikke så mye å gjøre akkurat nå», svarte Emma. «Det er midt på sommeren. Folk er på ferie.»

«Men ikke du.»

«Nei», sa Emma. «Ikke jeg.»

«Du trenger litt fri, du også, søs.»

«Ja da, jeg vet det.»

Det oppsto en kort pause.

«Martine og jeg skal uansett ned til Stortorvet for å kjøpe blomster», sa Irene. «Så det passer fint.»

Emma hadde ikke fått seg til å si at hun trengte å snakke med henne, alene. Det ville bare ført til at Irene kom til å mase og ikke gi seg før Emma spyttet ut med det hun hadde på hjertet, der og da. Og hun kunne ikke si nei til at Martine skulle være med. Jentungen hadde tross alt sommerferie.

Ved Christiania Torv dirret den varme luften over brosteinene. Baldakinen over dem bød på litt skygge og beskyttelse, men ut fra de gulmalte veggene strålte en kvelende hete. Det var som å sitte i en bakerovn. Selv duene, som vanligvis pleide å støvsuge bakken på jakt etter brød– og matsmuler, søkte ly.

Irene var i gang med å fortære en chèvre-bit som ifølge menyen skulle være lun, men som virket tørr og krakelert. Martine hadde bare villet ha is, og blandet de tre kulene sammen i skålen til én seig, fargerik masse.

«Er det noe nytt?» spurte Irene og tørket munnviken med en serviett.

Emma flyttet seg litt til siden. Solen ga gjenskinn oppe i et vindu på den andre siden av torvet. Det skarpe lyset traff henne rett i øynene.

«Ikke noe spesielt», svarte Emma.

Hun plasserte en krutong på gaffelen og stakk den i munnen. Knaste krutongen langsomt mellom tennene mens hun lot blikket gli over Irenes ansikt. Så at det hadde kommet en fersk rynke i den venstre øyekroken hennes. Søsteren virket som vanlig sliten, men likevel glad og fornøyd der hun satt i en florlett sommerkjole og nøt maten og omgivelsene.

Martine spiste isen med intens konsentrasjon, men med det våkne uttrykket hun gjerne fikk når hun lyttet uten at noen skulle skjønne det.

Irene kikket opp fra tallerkenen.

«Er du på dater’n for tiden?»

Emma lo.

«Nei, det er lenge siden nå.»

«Du har rundet Tinder, altså?»

«Morsomt.»

Irene smilte, men ble raskt alvorlig.

«Hva er det som plager deg da?»

Martine så opp.

«Plager meg?» spurte Emma.

Hun skulle til å avvise søsterens påstand da en dresskledt mann kom gående mot uteserveringen. Han tok av seg jakka og hang den rundt stolen ved nabobordet, avslørte i samme bevegelse at han hadde store, våte flekker under armene. En måke svevde over dem. Byens lyder virket dempet i den trykkende varmen.

Det tok ikke lang tid før Martine byttet ut skje med mobiltelefon og spill. Irene fortsatte å snakke på inn- og utpust – om sykepleierjobben, vaktene, at det var deilig med et par dager fri. De skulle kanskje en tur til Kragerø senere i sommer. En kollega hadde en hytte de kunne få låne.

«Martine, kan ikke du ta deg en tur på Normal eller noe?» sa Irene etter at hun hadde skjøvet den tomme tallerkenen til side. «Se om du finner deg noe?»

«Det er ikke noe jeg trenger akkurat nå», svarte Martine veslevoksent, uten å ta blikket fra mobilen. Tomlene forflyttet seg lynraskt over skjermen.

«Kan du ikke gjøre det for det?»

Martine stoppet opp og løftet hodet mot moren. Irene sendte henne et insisterende blikk. Mer trengte hun ikke å si eller gjøre. Telepatien mor og datter imellom så ut til å fungere.

«Okei», sa Martine med et overdrevent sukk.

Emma fulgte henne med blikket idet hun satte av gårde.

Niesen begynte å bli stor.

Stor nok, i alle fall, til å bevege seg rundt på egen hånd, selv i Oslo sentrum. Emma studerte det lange håret hennes som bølget over nakken, ned mot skulderbladene.

«Den sitter godt», sa Emma da Martine var langt nok unna til at hun ikke kunne høre dem.

«Hm?»

«Den nye parykken», sa Emma.

«Åh. Ja. Jeg tror hun liker den.»

Akkurat som Emma ville Martine med tid og stunder miste alt hår på kroppen. Så langt hadde de klart å holde det skjult for alle på skolen hennes, men det var bare et tidsspørsmål før det ville bli oppdaget. Emma visste så altfor godt hva som ville møte niesen i årene som kom.

«Så – hva står på, søs?»

Emma kjente et stikk av anger.

Var det riktig av henne å gjøre dette?

Hun vendte blikket tilbake mot Irene, som tørket seg lett rundt munnen.

«Har du vært på graven i det siste?» datt det ut av Emma.

«Hvilken grav?»

«Mammas og pappas.»

Irene snøftet.

«Nei. Har du?»

Emma nikket. «For noen dager siden.»

«Ja vel. Hvorfor det?»

«Hvorfor det? Hvorfor ikke?»

Det hendte ikke så ofte lenger at Emma tenkte på den brutale starten de hadde fått på livet. Moren som lå død på kjøkkengulvet i en blodpøl. Faren som dro Emma med seg ut i stuen da han skjønte at politiet hadde stanset utenfor huset. Skytevåpenet han presset mot hodet hennes idet Alexander Blix kom inn i stuen. Emma hadde vært fem år den gangen.

Det hun husket best, foruten lyden av skuddet som falt noen minutter senere, var pistolens varme løp mot tinningen og hvordan det brente seg inn i huden. Den stramme lukten av farens svette blandet med gammel alkohol. Blix’ faste grep da han løftet henne opp og skyndte seg ut derfra, etterpå.

Irene hadde heldigvis ikke vært hjemme den dagen, men å bli foreldreløse som fem- og sjuåringer hadde satt sine spor. Nettopp av den grunn hadde de utviklet et søsterskap Emma ikke trodde det fantes mange av, et ubrytelig bånd tuftet på kjærlighet og en forståelse bare de to kunne ha. Det var ingen andre som hadde opplevd akkurat det samme. Likevel satt Emma foran Irene akkurat nå og var nervøs.

«Jeg går aldri dit», sa Irene. «Det vet du jo.»

«Ja. Jo.»

«Så hvorfor spør du da?»

«Jeg vet ikke helt.»

«Du vet ikke. Du oppfører deg rart, søs. Hva er det som foregår?»

Emma gikk igjennom det hun ville si, i hodet. Det var ingen enkel måte å gjøre det på.

«Du og jeg, vi hadde jo aldri en pappa. Ikke en ordentlig en i alle fall.»

«Vi hadde Olav.»

«Ja, men en bestefar er ikke det samme. Og bare det at du kaller ham Olav, beviser for så vidt poenget mitt.»

«Ja, kanskje. Sorry, men jeg klarer ikke helt å følge med her. Hva er egentlig poenget ditt?»

Emma ventet i noen øyeblikk.

«Martine har en pappa, Irene. En som vil være det. Men det får han ikke lov til. Av deg.»

Emma så opp på søsteren, som stirret vantro tilbake.

«Hva faen sitter du her og sier, egentlig?»

Emma svarte ikke med en gang.

«Jeg vet at Heine ikke var noen drømmepappa da Martine var liten, men det er lenge siden nå. Det kan jo hende han har forandret seg.»

«Forandr –»

Irene stoppet seg selv. «Trust me, Heine kommer aldri til å forandre seg.»

«Hvordan vet du det? Det er år og dag siden du snakket med ham.»

Irene så på henne. «Har du snakket med ham? Er det derfor du sitter her og stotrer om Heine von Helvete? Er det derfor du inviterte meg til lunsj?»

Emma så ned.

«Jeg traff på ham», sa hun etter en pause. «Tilfeldigvis, i forrige uke, på vei hjem fra butikken. Vi ble stående og prate litt. Han sa han hadde forsøkt å ringe deg, tekste deg, at han –»

«Jo takk, jeg vet at han har ringt og tekstet meg. Han har gjort det i årevis.»

«Men –»

«Husker du ikke hvordan han var?»

«Jo. Men jeg husker også at han hadde vært i Afghanistan og at –»

Irene begynte å le. «Ja, det var selvfølgelig derfor han måtte begynne med heroin, ikke sant? Det var Talibans skyld at han satte en sprøyte mellom tærne mens jeg var på jobb og han egentlig skulle ha hentet Martine i barnehagen. Tror du virkelig jeg vil utsette datteren min for han fyren der igjen?»

Hun ristet på hodet.

«Han går ikke på dop nå lenger, Irene.»

«Og det vet du fordi du så trynet hans i akkurat to sekunder?»

«Han så bedre ut.»

«Bedre ut …»

Igjen lo hun, hardt og hånlig.

«Er det fordi vi vokste opp uten en far at du tror at Martine kanskje ikke trenger en?»

Med ett slo det gnister av Irenes øyne.

«Hva faen er det her for noe psykobabbeldrit?»

«Jeg bare …»

Emma visste ikke hvordan hun skulle fullføre setningen.

«Å være pappa er ikke noe du bare kan bestemme deg for å være når det passer deg, Emma. Når livet er fint og problemfritt. Du, av alle, burde vite det.»

«Jeg vet også at hvis man ikke takler det man har vært igjennom, så går det an å be om hjelp – og få det. Og kanskje komme styrket ut av det etterpå. Sånn som Blix.»

«Jo da, og så går det an å falle tilbake i dritten igjen etterpå også. Gjett hvor mange eksempler på det jeg har sett på sykehuset. Og når du først har traumatisert og skuffet datteren din sånn som Heine gjorde – gang på gang på gang – så skaper det sår og arr som jeg aldri i livet har tenkt å rive opp igjen.»

Hun sukket tungt.

«Det var han som ødela livet sitt, Emma. Han – ikke jeg. Ikke Taliban. Ikke dommeren som ga meg hundre prosent omsorgsrett. Det er ingen av oss som skylder ham noe.»

Irene grep veska som lå på stolen ved siden av seg, og åpnet den med en irritert bevegelse.

«Tror du ikke jeg vet at Martine ikke har noen farsfigur i livet sitt?»

Hun tok ut kortholderen, brettet den opp i en brå bevegelse og stakk fingrene inn i de smale lommene, én etter én.

«Jeg tenker på det hver gang jeg går forbi en far som holder ungen sin i hånden, eller hver gang jeg ser en bestefar på lekeplassen som dytter barnebarnet sitt i en huske.»

Hun fant ikke det hun lette etter. Med brå bevegelser begynte hun å romstere i veska.

«Du kan jo tenke deg hvordan det er å gå på foreldremøter på skolen», fortsatte hun. «Alene. Men jeg har verken tid, lyst eller overskudd til å fyke rundt på Tinder for å finne noen å dele alt dette med. Det er ikke alle som har like mye frihet som det du har.»

«Irene …»

«Hva er greia nå da? Skal du ringe Heine etterpå og si hvordan det gikk?»

«Han vet ikke at jeg kom til å ta det opp med deg.»

«Akkurat. Så han har klart å komme seg på innsiden av ditt hode også. Nice. Det var sikkert kjempetilfeldig at han bare løp inn i deg på gata også.»

Hun himlet med øynene.

«Jeg vil bare at du skal tenke på det, Irene. For din egen del og for Martines. Slutte å være så sint på ham.»

«Heh. Sint.»

Omsider fant Irene det hun lette etter. Hun brettet ut en femhundrelapp og plantet den hardt i bordet. I neste øyeblikk reiste hun seg så brått at stolen under henne var nær ved å falle bakover. Rundt bordene omkring tittet folk opp fra maten og menyene de studerte.

«Det er lenge siden jeg sluttet å være sint på ham», sa Irene uten å ense dem. «Jeg ga ham rett og slett ikke lov til å ta fra meg mer tid eller energi. Du kan hilse ham neste gang du tilfeldigvis løper inn i ham på gata og si at det har jeg tenkt å fortsette med.»

Hun plasserte et av vannglassene over femhundrelappen og hektet veska over skulderen. Idet hun trampet av gårde, sa hun:

«Takk for lunsj. Det var veldig hyggelig.»


3.

«Jeg er ikke et sånt menneske. Jeg er ikke han fyren de prøver å fremstille meg som.»

Alexander Blix satt fremoverlent. Han hadde lyttet og notert. Mannen på den andre siden av kontorpulten dyttet brillene opp på neseryggen.

Blix følte at han kjente mannen. Ole Frode Hamvik. Var vant til å se ham med bredt smil og glimt i øyet. Men ikke i dag.

For tretti år siden hadde Hamvik slått gjennom som småfrekk vert i et humoristisk og omdiskutert datingshow på TV. Siden hadde han ledet flere lette underholdningsprogram og spilt i noen komedier. For fem år siden hadde han gått over til reklamebransjen og raskt bygget seg opp en stor kundekrets. Fremdeles hendte det at han figurerte i rikspressens kjendisspalter.

«Vi må få stoppet dette», presset han og rettet på brillene igjen. Innfatningen var spraglete og laget av et materiale som skiftet farge avhengig av lyset – fra iriserende grønt til dyp lilla.

Snodige briller var en del av imaget hans. Han likte å skille seg ut, vekke oppmerksomhet, være kjendis. Snakke om seg selv. Det gjorde han vanligvis ubeskjedent og så fort han fikk en mulighet, men de siste dagene hadde han vært taus.

Et sju sekunder langt videoklipp fra en sommerfest var blitt spredt på sosiale medier. Det hadde fått folk til å begynne å snakke. Blix hadde søkt seg fram til det da Hamvik hadde bedt om et møte.

Opptaket var fra et dansegulv. Hamvik hadde gått opp bak en ung kvinne, tatt tak rundt hoftene hennes og gjort et par støtende bevegelser mot henne før han slapp taket og ga henne et klaps på rumpa.

«Hun har jobbet for meg i fem år», sa Hamvik. «Jeg tok henne inn da hun ikke kunne en dritt, da ingen andre ville ansette henne. Det samme gjelder Guro. Nå sprer de rykter om meg.»

Han pekte på arkene foran seg der navnene og alle personopplysningene deres var oppført.

«Du som har jobbet i politiet», fortsatte Hamvik. «Du kan kanskje finne ut om de har noe på rullebladet som viser at de ikke er til å stole på. Jeg vet at Guro var involvert i noe kokain-greier for to år siden. Men jeg trenger fakta. Beviser.»

Svetteflekker avtegnet seg tydelig i Hamviks lyseblå skjortestoff. Blix kjente varmen, han også. Den lå tungt i rommet. Emma hadde plassert en gammel vifte på et bord i hjørnet. Den surret svakt, uten merkbar effekt.

«Det som skjer på videoen, var en spøk, tatt ut av sammenheng», fortsatte Hamvik. «Det er dét vi må få folk til å forstå.»

Utenfor kontorvinduet begynte klokka å slå i domkirketårnet. Blix strakte seg etter papirene. I forundersøkelsene hadde han kommet over flere diskusjonstråder på nettet der det ble påstått at Hamvik i ulike sammenhenger hadde seksuelt trakassert unge kvinner. Å stoppe en rykteflom av den typen var bortimot umulig. Spesielt når det som kom fram, antakelig var korrekt.

«Det vi vanligvis gjør her», sa Blix, «er å finne ut hva som har skjedd eller hvem som har gjort noe. Ikke om det har skjedd noe.»

«Men dette kan vel ikke være så annerledes», innvendte Hamvik. «Alt du kan grave opp, er interessant. Betalingsanmerkninger, skattesnyteri, eksamensjuks, svart arbeid. Folk må få vite at disse jentene ikke er til å stole på.»

Han rettet på brillene igjen og dro hånden over den klamme pannen. Blix kikket bort på Terry, som for å konferere med hunden om dette var en sak de burde ta.

Å sette sammen en drittpakke på to unge jenter var ikke noe han hadde sett for seg å bruke tiden sin på da Emma foreslo at de skulle starte opp som privatetterforskere for litt over et år siden.

«La meg konferere med partneren min først», sa Blix og reiste seg for å markere at møtet var over. «Så hører du fra oss.»

De gikk til døra og ble stående i trekken fra trappegangen utenfor.

«Jeg må ha en rask tilbakemelding», sa Hamvik. «Før dagen er omme.»

Blix kikket på klokka. Den hadde så vidt passert tolv.

«Vi skal prøve å få til det», svarte han.


4.

En kvinne med tre handleposer ved føttene reiste seg idet trikkedørene gled igjen bak Harald Pollestad. Hun så på ham og gjorde en inviterende bevegelse med hånden.

«Nei, nei, kjære deg», sa han. «Bare sitt. Veldig hyggelig av deg, altså, men det går fint.»

Kvinnen, som kanskje var i midten av 40-årene, satte seg igjen og forsøkte å skjule hvor lettet hun var. Pollestad sendte henne et takknemlig smil, men på innsiden kokte det. Han var ikke så gammel, i alle fall ikke ennå. Pensjonist, ja, men … pokker ta.

Pollestad grep et av de ledige gummihåndtakene over seg, men angret med det samme. Det hang litt for høyt for den vonde skulderen hans, særlig når han strammet hånden for ikke å miste balansen. Han skumpet inn i personen ved siden av seg, en ung mann med hvite propper i ørene som gryntet misbilligende av den uønskede kroppskontakten. Pollestad mumlet et «beklager».

Trikken begynte å gli nedover mot sentrum, havnet inn i en behagelig flyt. Utenfor de skitne vinduene brant sommeren, men inne på trikken var det svalt og behagelig. Ved døra sto en sliten kar med altfor mye klær og mumlet noe usammenhengende. Ingen av dem som gikk av eller på, søkte øyekontakt med ham.

Kupeen luktet solkrem.

Rundt ham var det flere som hadde med seg strandbager. En gruppe jenter som ikke kunne være mer enn 15 år gamle, pratet høylytt og i munnen på hverandre. Ansiktene deres var fulle av forventning, akkurat slik det skulle være når det var skoleferie og deilig sommer.

Det var ikke ofte Pollestad hadde noe i sentrum å gjøre lenger.

Gunnar, hans gode venn og tidligere kollega, fylte 65 på lørdag, og den kaffemaskinen Gunnar hadde hjemme i huset sitt på Høvik, burde ha vært stilt ut på Folkemuseet. Planen var å finne en ny – en skikkelig kaffetrakter, ikke en av disse gudsjammerlige kapselkvernene.

Harald Pollestad beveget seg svakt i takt med trikkens rykk og gyng.

Han tenkte på Atle.

For tre uker siden hadde sønnen kommet hjemom og spurt om å få låne en halv million kroner for å gå i kompaniskap med en kamerat og starte et konsulentfirma. Det hadde vært iver i stemmen hans og glød i øynene da han la fram planene.

Pollestad hadde lyttet oppmerksomt, men da summen ble brakt på bane, hadde han nølt. Pengene ville skrape sparekontoen hans helt, og han hadde endt opp med å svare nei. Han foreslo i stedet at Atle skulle gjøre som alle andre – kontakte banken. Atle hadde ikke protestert, men ansiktsuttrykket hans var vanskelig å glemme. Skuffelsen hadde ikke latt seg skjule, og det føltes som om det var skapt en avstand mellom dem.

Trikken skranglet gjennom Adamstuen, videre nedover mot Bislett. Pollestad husket ikke hvor mange stopp det var før han skulle av, men heldigvis fantes det kart på veggen. Rutene hadde endret seg, forsto han raskt. Det var også et annet tall foran på trikken nå. Før var det 17, nå var det 18. En eller annen blåruss hadde vel ment at det var nødvendig, som om forandring eller fornyelse var et gode i seg selv.

Tankene gikk til Atle igjen.

Sønnen hadde ringt på morgenkvisten for å spørre om han kunne låne hytta en uke i august. Det var første gang de snakket sammen etter at han hadde spurt om pengene. Det med hytta hadde vært greit, selvfølgelig, men også den praten hadde endt i en dårlig tone. Atle hadde aldri løftet en finger for å hjelpe til der ute. Den værutsatte hytta trengte årlig vedlikehold, og for en gangs skyld hadde han påpekt det for sønnen.

Atle surnet til, skyldte på travle tider og sa at når han først hadde fri, så ville han ha fri også. Da de snakket om andre ting etterpå – varmen og været, bursdagen til Gunnar og kaffetrakteren han skulle kjøpe – manglet det noe i Atles stemme. En varme, kanskje, eller en nærhet som pleide å være der. Stemmen hans bar preg av noe uuttalt, noe tilbakeholdt. Som om han hadde resignert. I motsetning til entusiasmen som hadde preget ham den dagen han fortalte om planene sine. Og da faren spurte om de ikke skulle møtes senere i dag for å ta en øl sammen i sommervarmen, hadde Atle penset samtalen over på noe annet.

Pollestad skiftet tak i gummistroppen og svelget hardt, kjente en stramhet bygge seg opp i brystet. Det var vanskelig å riste av seg følelsen av at han hadde satt en stopper for noe viktig. At avslaget hans hadde stengt døra til noe som kunne blitt stort for Atle. Kanskje det å starte noe eget kunne gitt ham det løftet han trengte – tryggheten til å begynne et nytt liv for seg selv og datteren.

«Neste stopp, Stortorvet.»

Pollestad tok et skritt nærmere trikkens skyvedører og tittet ut gjennom vinduet. Fikk øye på en mann han dro kjensel på, som spaserte med raske skritt på fortauet ved siden av. Det var noe med de rare fargerike brillene han hadde på seg.

Trikken stanset med et rykk. Pollestad gikk av og ut på Stortorvets skjeve brosteiner. Solen tok umiddelbart tak, fikk skjorta til å klistre seg til huden.

Han tok en avgjørelse der han ble stående mens andre passasjerer hastet videre.

Sparepengene.

Det var meningsløst å holde på dem for sin egen del. Han hadde mer enn nok til å leve greit, og han hadde strengt tatt ingen planer for de oppsparte midlene. Så hvorfor holde på dem når de uansett ville tilfalle sønnen den dagen han selv ikke var der lenger?

En dame på hans egen alder nikket vennlig til ham. Det gikk opp for ham at han sto og smilte, fylt av en stille tilfredshet og forventning til hvordan Atle ville reagere når han fikk høre de gode nyhetene.

